สังคมข่าวหุ้น
ดัชนีหุ้นไทยปิดตลาด 1,637.54 จุด เพิ่มขึ้น 1.93 จุด มูลค่าซื้อขาย 53,946 ล้านบาท วันนี้ตลาดหุ้นไทยมีโอกาสแกว่งตัว ประเมินแนวรับ 1,625-1,630 จุด แนวต้าน 1,650-1,660 จุด
12 ก.ย. 2560

เล็กเซียวหงส์
ดัชนีหุ้นไทยปิดตลาด 1,637.54 จุด เพิ่มขึ้น 1.93 จุด มูลค่าซื้อขาย 53,946 ล้านบาท วันนี้ตลาดหุ้นไทยมีโอกาสแกว่งตัว ประเมินแนวรับ 1,625-1,630 จุด แนวต้าน 1,650-1,660 จุด…
*…AOT จัดว่ามาแรงเลยเลยทีเดียว ขานรับเป้าหมาย 62.70 บาท จากแนวโน้มรายได้การท่องเที่ยวไทยเพิ่มขึ้น 8% จากปีก่อน การผลักดันจากมาตรการส่งเสริมการท่องเที่ยวผ่านนโยบายทางด้านภาษี นับเป็นข่าวเชิงบวกต่อ AOT อย่างชัดเจน แต่ราคามาถึงจุดนี้อาจเจอแรงขายทำกำไรระหว่างทางได้เช่นกัน…
*…SPVI ร้อนไม่เลิก..งานนี้ต้องมีอะไรในกอไผ่แน่ๆ ไอ้แค่รับข่าวดีจาก iPhone 8 ราคาไม่น่าแรงขนาดนี้ น่าจับตาคนชื่อ “วิโรจน์ โกศลธนวงศ์” ที่เข้ามาเป็นผู้ถือหุ้นใหญ่กว่า 10% เข้าไปแล้ว น่าจะเป็นตัวแปรสำคัญต่อหุ้น SPVI อย่างแน่นอน…*…ITEL ช่วงนี้น่าสนใจตรงโครงการเน็ตชายขอบ มูลค่ากว่า 1,800 ล้านบาท ที่เตรียมเซ็นสัญญาไม่เกินสัปดาห์หน้า งานนี้ “ณัฐนัย อนันตรัมพร” ซีอีโอใหญ่ แอบกระซิบว่าผลตอบแทนจากโครงการนี้ไม่น่าต่ำกว่า 10% หรือเฉลี่ย 180-200 ล้านบาท โอ้วแม่เจ้าเทียบจากกำไรทั้งปี 59 มากกว่า 3 เท่าตัวเลยทีเดียว…
*…KOOL ทำเอา “หนาวสั่นงันงก” กันเป็นแถว หลังเจอ Cash Balance วันแรก..ราคาดิ่งนรกกว่า 3.3% เฮ้อ..ฝนตกแบบนี้หุ้น KOOL ไม่ชอบด้วยนะ..แถมไฮซีซั่นก็ผ่านไปแล้วด้วย..ท่าทางเอาคืนลำบากแน่ๆ เจียดเงินไปซื้อ “ผ้านวม” มาห่มดีกว่า “หนาวๆๆ” ครับ…
*…IFEC นัดประชุมบอร์ดแบบมีพิรุจ ทั้งที่มีบอร์ด (ตามกฎหมาย) เหลือเพียงคนเดียว ก็ไม่รู้ว่างานนี้ประชุมกับ “จิ้งจก-ตุ๊กแก-แมลงสาบ” หรือไงก็ไม่ทราบ..ที่พิลึกกึกกือกว่านั้นดันมีมติที่ประชุมบอร์ด (ชงเองกินเองคนเดียว) แต่งตั้งประธานบอร์ดคนใหม่ แทน “วิชัย ถาวรวัฒนยงค์” กรรมการคนอื่นๆ ซะงั้น..!? โอ้ว “เชื้อยายสาย” ยังไม่หมดใช่ไหมเนี่ย..งงอ่ะ..!?…
*…ผ่านไปอย่างสวยหรูกับงานสัมมนา MEET TIGER : ลงทุนครึ่งปีหลัง บ่เป็นตาย่าน” ที่จัดโดยบล.เมย์แบงก์ กิมเอ็ง (ประเทศไทย) ร่วมกับหนังสือพิมพ์ข่าวหุ้นธุรกิจ ที่จังหวัดอุบลราชธานี วันเสาร์ที่ 9 ก.ย.ที่ผ่านมา..เรียกว่าเนื้อหาสาระเต็มเปี่ยม..แต่ที่ขาดไม่ได้พี่น้องผองเพื่อนจาก “นสพ.มติชน” ช่วยกระจายให้อีกแรง..งานนี้ต้องขอขอบคุณจริงๆ ครับ…
*…โปรดทราบๆ เจ้าค่ะ ก.ล.ต.ชี้แจงแถลงไขว่า กรณี “อินไซเดอร์” ที่เข้าใจกันว่าไม่ได้ซื้อขายในช่วง 30 วัน ก่อนงบออกไม่ผิดนั้น อันนี้ไม่ถูกน่ะครับ เพราะกำหนดเวลา 30 วัน เป็นเรื่อง Best Practice ที่หลายบริษัทมีการกำหนดเพื่อเพิ่มความโปร่งใส  แต่เรื่องการกระทำที่เข้าข่ายอินไซด์จะดูไปตามองค์ประกอบ (ข้อมูลที่เป็นสาระสำคัญที่อาจส่งผลกระทบกับราคาและยังไม่ได้เปิดเผย) ดังนั้นหากเข้าองค์ประกอบก็เข้าข่ายผิดนะเจ้าค่ะ จึงไม่ใช่ว่าซื้อขายในช่วงนอกกำหนด 30 วันดังกล่าว แล้วจะไม่ผิด..ให้เข้าใจกันตามนี้นะครับ..แต่เอ้..ก.ล.ต.ยึดตามเกณฑ์กฎหมาย จนลืมสภาพความเป็นจริงไปเปล่าอ่ะ..!?…
*…หุ้นร้อนประจำวัน 11 ก.ย. 60 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) คือ บริษัท เอ็มพีจี คอร์ปอเรชั่น จำกัด (มหาชน) หรือ MPG, ใบสำคัญแสดงสิทธิในการจองซื้อหุ้นสามัญบริษัท เอ็มพีจี คอร์ปอเรชั่น จำกัด (มหาชน) ครั้งที่ 1  หรือ  MPG-W1 ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่ 12 ก.ย.-2 ต.ค. 60…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิทัลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลกเพื่อมองแนวโน้มตลาดหุ้นไทยภาคเช้า  ดำเนินรายการโดยวิษณุ โชลิตกุล…
*…พร้อมพบกับรายการ “ข่าวหุ้นเจาะตลาดออนเรดิโอ” ผ่านสถานีข่าวจริงสปริงเรดิโอ FM 98.5 MHz โดยสุภชัย ปกป้อง, บูรพา สงวนวงศ์และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้า งานนี้จัดเต็มๆ ชั่วโมงครึ่ง…*…เท่านั้นไม่พอ ต่อเนื่องกันด้วย “ชัดลึกทุกกลยุทธ์ธุรกิจ” กับรายการ Business Focus เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น